La temporada 2008 va començar amb la notícia que Honda Racing F1 acabava de fitxar a l'enginyer Ross Brawn, un dels artífexs de les èpoques daurades de Benetton i Ferrari. Tot i aquest fitxatge, juntament amb el d'Alex Wurz, com a pilot provador, el cert és que l'inici de la temporada va ser una mica decebedor. Tot i així, Button va fer un meritori sisè lloc en el GP d'Espanya, la qual cosa li va aportar, de cop, 3 punts a favor seu, la meitat del total aconseguit en la temporada anterior. Des del moment en què David Coulthard va anunciar la seva retirada, en el GP de la Gran Bretanya, es va començar a parlar sobre la possibilitat que Button el substituís en el si de Red Bull, a partir de la temporada 2009.